En yngre mandlig miljøaktivist er faldet fem ned fra et træ i Østerild Klitplantage onsdag morgen. Manden slog sin ryg og nakken, og han er i ambulance blevet bragt til sygehusbehandling, oplyser pressemedarbejder Kurt Steenfeldt fra politiet i Thisted. - Jeg kender ikke mandens tilstand nærmere, men han slog sig, da han var ved at kravle ned fra træet og uheldigvis faldt de sidste cirka fem meter. Det var en kedelig episode på en ellers stille morgen, siger Kurt Steenfeldt. Fem aktivister var klatret op i hvert sit træ udenfor det område, som politiet har afspærret, og hvor træfældningen på anden dag er i fuld gang. Aktivisterne befandt sig altså ikke på "forbudt område". Fældningen af træer skrider hurtigt frem, og politiet forventer, at den planlagte rydning af i alt ni zoner kan være færdig allerede torsdag. Politiet er til stede med uændret styrke i forhold til tirsdag, hvor træfældningen kom i gang med 10 dages forsinkelse, og seks aktivister blev anholdt. Der skal i alt fældes 266 hektar skov for at give plads til et omdiskuteret nationalt testcenter for kæmpe vindmøller. /ritzau/
Aktivist faldt fem meter ned fra et træ i Østerild Klitplantage. Han er sendt til behandling på sygehuset.